Abaholi bamabandla nezikhungo zezenkolo ziyikhokhe intela? | News24Abaholi bamabandla nezikhungo zezenkolo ziyikhokhe intela?IKHOMISHANA i-CRL, phecelezi i-Commission for the Promotion and Protection of the Rights of Cultural, Religious and Linguistic Communities, ikhiphe umbiko ngeledlule oqukethe iziphakamiso esinye sazo esithi abaholi bamabandla kanye nezikhungo zezenkolo kumele zibhaliswe ukuze zizokhokha intela njengamanye amabhizinisi kuleli.Umbiko walekhomishana ulandela uphenyo lwayo ngamasonto akuleli emva kwemibiko ngabaholi bamabandla okubikwa ukuthi bebedlisa abantu utshani, izinyoka bephinde bebaphuzise uphethiloli kanti kwezinye izigameko abantu bebefuthwa ngemithi yokubulala izinambuzane.Esinye isiphakamiso esibekwe umbiko wokugcina walekhomishana sithi abantu bokufika eNingizimu Africa kumele badlule kwinqubo yokubahlaziya enzima ngaphambi kokuthi bevunyelwe ukuvula amabandla kuleli.Leliphephandaba libenengxoxo nabaholi bamabandla abazinze eMgungundlovu ukuthola umbono wabo ngalolu daba.Usihlalo wenhlangano ehlanganisa izinkolo ezahlukene, uMgungundlovu Interfaith Movement, uMfundisi (uMfu.) Caleb Mbokazi uthe abaholi bamabandla banezikhalazo ngalezi ziphakamiso ikakhulu ngokwakhiwa kwekomidi lekhomishana i-CRL. Uthe bakhala ngokuthi abantu abekade bekwikhomishana abanaso isipiliyoni sokushumayela nokusebenza kwezenkolo nokuphathwa kwamabandla.“kwenzeka kanjani ukuthi bona bazithole sebesezihlalweni zokuthi bathathe izinqumo ezithinta izinceku. Yebo kukhona okungasithokozisi, nokungasijabulisi ngokwenziwa abanye bethu kepha bekungakuhle ukuba sithole abantu abamukantshubomvu kwezenkolo ukuthi besaluleke thina esisagijima endimeni yevangeli, akungahlali phambi kwethu abantu abangekho endimeni efanayo nathi bese bezebesishayele imithetho,” kusho uMfu. Mbokazi.Uthe abaholi bamabandla abaphikisani nemithetho yezwe nokukhokhwa kwentela kodwa basola uhulumeni ngokuthi kungabekwa umuntu ongumholi webandla kuyona ikhomishana.UMfu. Mbokazi uqhube wathi nabo njengabaholi bezenkolo banazo izikhalo ngezinye izigameko ezenzeka emabandleni njengokufuthwa kwabantu ngomuthi wokubulala izinambuzane kodwa uthe umbona wabo uthi udaba lwalolu uhlobo kumele lubhekwe abantu abangaphakathi kwezenkolo.Uthe zikhona izinhlangano zabazalwane nezinhlaka ezingamela ukusebenza kwaboholi bezenkolo ezinezinhlelo nemigomo nemithetho okumele abafundisi beyilandele.Ephetha, uthe uma kungenzeka ukuthi isiphakamiso sekhomishana esithi abaholi bamabandla nezikhungo zenkolo kumele zikhokhe intela kuzoba nzima ukuthi uhulumeni ukwazi ukulawula lesosimo ngenxa yesibalo esiningi samabandla akhona noma nokungabikhona ukubambisana phakathi kukahulumeni nabazalwane ikakhulukazi labo abangagculisekisile ngabantu ababekwe kwikhomishana.“Enye into engenza ukuthi kugcine kungasalawuleki ukuthi kungenzeka kugcine sekukhona abakhokha intela ukudlula abanye ngoba begqamile baziwa kanti kube khona abacashela uhulumeni ngoba bengafuni ukukhokha intela,” kusho uMfu. Mbokazi.UMongameli uSokhela webandla i-Presbyterian Church of Southern Africa - Pietermaritzburg uthe yena usibona siyinto elungile isiphakamiso esithi abaholi kanye namabandla abawaholayo kumele bekhokhe intela ngoba bangaphansi kukahulumeni njengawowonke umuntu.Uthe kumele ngabe kukhona ibhodi elilawulayo kwezenkolo eliholwa abafundisi abaqotho elizoqikelela ukuthi abantu abagcotshwa ukuthi bebe abefundisi baqeqeshwe ngokwanele futhi ngokufanelekile. “Angeke ngilale namhlanje nginguSokhela ngivuke ngakusasa sengiwuMfundisi uSokhela. La eNingizimu Africa sekuwuthela wayeka uma uyakwamanye amazwe angeke ufike uzenzele umathanda kodwa la umuntu wokufika uvele afike abe umfundisi akhande ibandla agcine eseganga ngabantu, izinto kumele zihambe ngomthetho,” kusho uMfu. Sokhela.
